Narkis

Id legend os Narkis (hellen : Ναρκισσος), terwno megstios beauteit qui enlieubht-se de seswo, hat muttihno multa literar illustrations ed divergent interpretations, insistend auter id liubh os seswo, au ids positive aspect. 
==Id mythos : un drame os seduction==
Un oracle hiebit prophetien ye eyso gnahsa od Narkis gwiviet esta aunstehgiet sien wi kwiter. Apodarn ud cada specule, bihsit un terwn os un extraordinar beauteit. Men is repulct vasya prehscens, pati ta ias tender nymphe Echo. Un solg aunkheissia ne miegh nadure nepunei : sekwent id wogv oins am sien victims, biht bestohmen ad se enliubhes foll-ye aun ghehde xihes id object siens liubh. Pos oin saydsdien, Narkis, exterannem, se clihnt uper un iswor kay sgwenes sien teurst. Id pur wed ei yeist tsay un tem perfecto kwiter quem is enstyehrct-se de sien wi lige. Is mehrt ob liubh ana id iswor ed mox, quer eys cap hat lyohct, crehsct uno meg odorant albho flor : id narcisse.
 Echo and Narcissus, 1903 pineg ab John William Waterhouse.
==Narkisisme : liubh ed dimaar==
Narkis buit ops ayt idpet type al mudimaar. Ex eyso storia, moralistes hant extract id dayi od un excessive liubh es se beuwt nelieubhmon : fascinen ab sien wi beauteit, Narkis est kam corposbohnden in se ed khact se sehnde kyalters kerd. Solg est "id Narkis error", sekwent id wekwos ios philosoph Louis Lavelle : is biht le spectateur de lui-même (...), il se regarde au lieu de vivre. Narkis khact accede un druv gnohsa os se, uperleit-yod bayad per alters gnohsa. Narkisisme est un impasse.
 Kwe id recento mania iom (yando dangeureusen) selfies ne nos beuwt moderne Narkis ?
==Id sohkwo po beauteit ed gnohsa==
Tod tolk ios mythos os Narkis occultet ids positive aspects. Pro Freud, narkisisme est un normal etape in id psychic antslehnken al individu, eger id ghehdsiet bihe udliten. Jacques Lacan hat diken id importance ios specule-stadium bil magv. Bachelard, in L'Eau et les rêves, repert, nieb id egoiste narkisisme, un idealisanto narkisisme quod est id expression os noster sohkwo po beauteit, in nos kam in id cosmos. 
Ye id literar nivell, id mythos os Narkis est daydey bohnden ei theme om specule ed spect, besonters bim symbolists, pro qui id specule revelet alyo realitat. Pos Mallarmé (Hérodiade) ed André Gide (Traité de Narcisse), Paul Valéry ("Fragments du Narcisse" in Charmes) ijapt tei mythos un centralo place in sien wehrg ed se levert uni druv apologia os Narkis : tiel sien final deuysen, Narkis remant is heroy tos immense daumwent aventure quod est id gnohsa es se.